A Bizottság jogszerűen vélhette úgy, hogy a Xylella baktérium gazdanövényeinek – azok egészségi állapotától független – azonnali eltávolítására irányuló, a Xylella fastidiosa Unióba történő behurcolásának és Unión belüli elterjedésének megelőzését célzó intézkedésekről szóló 2015/789 határozat 6. cikke (2) bekezdésének a) pontjában előírt kötelezettség e baktérium elterjedésének megakadályozására alkalmas és ahhoz szükséges intézkedést képezett. Ugyanis a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29 irányelv céljának megfelelően, amely irányelv alapján a 2015/789 határozat említett 6. cikke (2) bekezdésének a) pontját elfogadták, ez utóbbi rendelkezés – amint az az említett határozat (4) preambulumbekezdéséből kitűnik –a Xylella baktérium felszámolására, ekként pedig a Puglia régión kívüli további elterjedésének megakadályozására irányul. Márpedig az egészségügyi védelem és az érintett ágazaton belül a belső agrárpiac megvalósítása az uniós jogalkotás jogszerű közérdekű célkitűzéseit képezik.

Továbbá az Európai Élelmiszerbiztonsági Hatóság (EFSA) szakvéleményéből egyértelműen kitűnik, hogy az olajfák viszonylag sok más növényhez hasonlóan a Xylella baktérium gazdanövényeinek körébe tartoznak. E tekintetben jóllehet az EFSA nem bizonyította ebben a szakvéleményben e baktérium és az olajfák Puglia régióban észlelt gyors kiszáradása közötti biztos okozati összefüggés fennállását, az említett vélemény bizonyította ugyanakkor az e baktérium és az ilyen betegség előfordulása közötti jelentős összefüggést. Márpedig az elővigyázatosság elve, amely távolról sem tiltja meg minden intézkedés elfogadását a valamely egészségügyi kockázat fennállásával vagy mértékével kapcsolatos tudományos bizonyosság hiányában, éppen ellenkezőleg, igazolhatja a védekezési intézkedéseknek az uniós jogalkotó általi elfogadását, még akkor is, ha a kérdést tudományos bizonytalanság övezi. Ami a 2015/789 határozat 6. cikke (2) bekezdése a) pontjának arányos jellegét illeti, az, hogy a Bizottság a gazdanövények eltávolítására vonatkozó kötelezettséget azok egészségi állapotától függetlenül annak ellenére korlátozta a fertőzött növények 100 méteres körzetére, hogy a vektorok a baktériumot azon túlra is elterjeszthetik, azt bizonyítja, hogy ez a kötelezettség az elérni kívánt célkitűzéshez szükséges mértékre korlátozódott. E tekintetben figyelemmel az elővigyázatosság elvére, a 2000/29 irányelv 16. cikkének az (1) bekezdésével összefüggésben értelmezett (3) bekezdését akként kell értelmezni, hogy az lehetővé teszi a Bizottság számára a károsító szervezetek felszámolásához vagy elterjedésük megakadályozásához szükséges bármely intézkedés elfogadását, ily módon ha ennek a célkitűzésnek a megvalósítása nemcsak a fertőzött növények eltávolítását, hanem az azok közelében található gazdanövények felszámolását is megköveteli – még ha nem is mutatják a Xylella baktérium általi lehetséges fertőzés semmilyen tünetét és ha feltételezhetően nem is fertőzöttek – ez az intézmény jogosult ilyen intézkedést előírni.

Ami e kötelezettség szigorúan arányos jellegét illeti, az uniós jogalkotónak a különféle érintett érdekeket kellett mérlegelnie, azaz egyrészről különösen a Puglia régióban található olajfák tulajdonosainak tulajdonhoz való jogát, valamint az érintett növények eltávolításából az e régióra nézve bekövetkező gazdasági, társadalmi és környezeti következményeket, másrészről pedig az Unióban a növénytermesztés fontosságát és az Unió területe – többek között Olaszország Lecce megyén kívüli területe – Xylella baktérium elterjedésével szembeni hatékony védelmének biztosítására irányuló közérdeket. Ugyanis mindenekelőtt az érintett körzeten belül található valamennyi gazdanövény azonnali eltávolítására irányuló kötelezettséget a Bizottság a baktérium Lecce megye északi részében tapasztalható gyors elterjedése miatt írta elő, miután ezen intézmény az ültetésre szánt növények e megyén kívülre szállításának megtiltására, majd pedig a fertőzött növények kivágásának előírására szorítkozott, amiből az elfogadott intézkedések bizonyos fokozatossága tűnik ki. Továbbá a Bizottság az eltávolításra irányuló kötelezettséget nem minden körülmény esetére írta elő. A 2015/789 határozat 6. cikkétől eltérve ugyanis kizárólag Lecce megyében – mivel a felszámolás már nem lehetséges – e határozat 7. cikke engedélyezi az illetékes nemzeti hatóságok számára, hogy a fertőzött növények közelében található valamennyi gazdanövény eltávolításával nem járó visszaszorítási intézkedéseket fogadjanak el. Végül azon kérdést illetően, hogy az érintett gazdanövényekre nem vonatkozhattak‑e az olajfák metszéséhez, a koronarész visszametszéséhez és növényvédő szerekkel való kezelés alkalmazásához hasonló, kevésbé szigorú intézkedések, az EFSA szakvéleményéből kitűnik, hogy jelenleg semmilyen kezelés nem létezik a beteg növényeknek a helyszínen történő meggyógyítására. A fertőzött növények a leggyakrabban teljes élettartamuk során fertőzöttek maradnak, vagy hamar elfonnyadnak. E körülmények között igaz ugyan, hogy a fertőzött növények közelében található valamennyi gazdanövény eltávolítására irányuló kötelezettség sértheti mind a tulajdonhoz való jogukat, mind pedig Puglia régióban a környezetet, a Bizottság – az e tekintetben rendelkezésére álló széles mérlegelési jogkör keretében és a szóban forgó különféle érdekek mérlegelését követően – megalapozottan írta elő ezt a kötelezettséget.

(vö. 54., 55., 58–60., 62., 68., 70., 74–76., 80., 81. pont)